CALIXTUS* EPISCOPUS, SERVUS SERVORUM DEI, DILECTIS FILIIS BERTRANNO*, DECANO, ET CANONICIS ECCLESIĘ SANCTE MARIĘ DE BELNA, SALUTEM ET APOSTOLICAM BENEDICTIONEM. Officii nostri nos hortatur auctoritas pro universarum ecclesiarum statu satagere et quę recte statuta sunt stabilire. Siquidem inter vos et Sancti Stephani monachos de jure parochiali castri Belnę controversia diu fuerat agitata. Unde venerabiles fratres nostri, Humbaldus*, Lugdunensis archiepiscopus, et Stephanus* Eduensis et Gotherannus* Lingonensis episcopi, affectione debita condolentes, controversiam omnem diligentius audierunt. Novissime causa undique plenius indagata, et ab utraque parte, quod eorum exequeretur judicium, gratuita securitate accepta, pacem inter vos per Dei gratiam et concordiam statuerunt. Quam nostrę quoque auctoritatis robore una vobiscum predictus frater noster, Eduensis episcopus, petiit stabiliri. Nos ergo et ecclesiarum paci et quieti propensius intendentes et petitioni vestrę benignius annuentes, pacem illam et concordiam auctoritate sedis apostolicę confirmamus, et illibatam futuris temporibus conservari decernimus, sicut in predictorum fratrum cyrographo continetur. Si quis autem confirmationis hujus tenore cognito, temere, quod absit, ei obviare presumpserit, honoris et officii sui periculum patiatur aut excommunicationis ultione plectatur, nisi presumptionem suam digna satisfactione correxerit. Ego Calixtus, chatholicę ęcclesię episcopus, confirmavi et s[ub]s[cripsi]. Datum Edue, per manum GRISOGONI* sancte Romane ecclesię diaconi cardinalis ac bibliothecari, .IIII°. kal. januarii, indictione .XIIIa., incarnationis dominicę anno .M°.C°.XX°., pontificatus autem domni CALIXTI secundi pape anno primo.